
Egy új fejlesztésű növénykondicionáló készítmény és egy hagyományos lombtrágya összehasonlítása uborkán



A növénykondicionáló szerek iránti érdeklődés az utóbbi időben növekszik. A Bistep egy új fejlesztésű, bio-organikus növénykondicionáló készítmény, amely egyesíti magában a makro- és mikro-elemeket, valamint a mikrobiológiai összetevőket tartalmazó szerek legjobb tulajdonságait. A húsz nanométeres méretnek köszönhetően az összetevők akadálytalanul bejuthatnak a sejtmembránon, megfelelő mennyiségű és minőségű tápanyagellátást biztosítva a növény számára. Az eddigi tapasztalatok szerint a növényekre gyakorolt komplex hatás következtében a termék szakszerű alkalmazása mellett akár 30-50%-os terméshozam növekedés érhető el.
Kisparcellás kísérletben hasonlítottam össze a Bistep hatását uborkán egy több évtizede a piacon lévő termékkel, a Mikramiddal. Az EK-műtrágya előírások szerint 45% nitrogént valamint 0,3% mikroelemeket (Fe, Mn, B, Cu, Zn, Mo) tartalmazó műtrágya egyaránt kiválóan alkalmas alap-, starter-, fej- és lombtrágyaként.
Célom a két termék növényre gyakorolt hatásának objektív elemzése volt biológiai, humán táplálkozástani és gazdasági szempontból. A kísérletben két egymástól eltérően előkészített talajon („A” és „B” jelű talaj) vizsgáltam a két szer hatását. A két talaj tápanyag ellátottsága eltérő volt a nitrogén és a felvehető kálium tartalom tekintetében.
A készítményeket a gyártók által ajánlott módon és dózisban, kizárólag lombtrágyaként alkalmaztam egysoros támrendszeres termesztés mellett. A kísérletben vizsgáltam a kelés eredményességét, gyorsaságát, a növények generatív fenológiai fázisba lépésének idejét, a termés szélességét, hosszát, súlyát, mennyiségét és beltartalmi mutatóit.
A kísérlet eredményei alapján megállapítottam, hogy a két szer együttes használata járt a legjobb eredménnyel a termés mennyiségére, a kezelés hatása szignifikánsnak bizonyult. A Mikramid önállóan szinte mindenben felülmúlta a Bistep hatásait, de a Bistep kezelés minden esetben statisztikailag igazolhatóan megnövelte a Mikramid pozitív hatását.
A termés mikroelem tartalmának vizsgálata során arra a tapasztalatra jutottam, hogy statisztikailag igazolhatóan csak a Bistep kezelés emelte meg a cink tartalmat, a többi esetben a termés mikroelem tartalmára a kezelések nem voltak kimutatható hatással.



